2002D0747 — FI — 03.07.2007 — 002.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION PÄÄTÖS, tehty 9 päivänä syyskuuta 2002, tarkistetuista ekologisista arviointiperusteista yhteisön ympäristömerkin myöntämiseksi lampuille ja päätöksen 1999/568/EY muuttamisesta (tiedoksiannettu numerolla K(2002) 3310) (ETA:n kannalta merkityksellinen teksti) (2002/747/EY) (EYV L 242, 10.9.2002, p.44)

Muutettu:









▼B

KOMISSION PÄÄTÖS,

tehty 9 päivänä syyskuuta 2002,

tarkistetuista ekologisista arviointiperusteista yhteisön ympäristömerkin myöntämiseksi lampuille ja päätöksen 1999/568/EY muuttamisesta

(tiedoksiannettu numerolla K(2002) 3310)

(ETA:n kannalta merkityksellinen teksti)

(2002/747/EY)







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000 ( 1 ) ja erityisesti sen 6 artiklan 1 kohdan toisen alakohdan, sekä katsoo seuraavaa: (1) Asetuksen (EY) N:o 1980/2000 mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen. (2) Asetuksessa (EY) N:o 1980/2000 säädetään, että erityiset ympäristömerkin myöntämisperusteet vahvistetaan tuoteryhmittäin. (3) Lisäksi siinä säädetään, että ympäristömerkin myöntämisperusteet ja niihin liittyvät arviointi- ja todentamisvaatimukset tarkistetaan hyvissä ajoin ennen kullekin tuoteryhmälle vahvistetun myöntämisperusteiden voimassaoloajan päättymistä. Tämän perusteella tehdään ehdotus niiden voimassaoloajan jatkamisesta, kumoamisesta tai tarkistamisesta. (4) On syytä tarkistaa ekologisista arviointiperusteista yhteisön ympäristömerkin myöntämiseksi lampuille 27 päivänä heinäkuuta 1999 tehdyllä päätöksellä 1999/568/EY ( 2 ) vahvistettuja ekologisia arviointiperusteita markkinoilla tapahtuneen kehityksen huomioon ottamiseksi. Samalla olisi muutettava kyseisen päätöksen voimassaoloaikaa ja tuoteryhmän määritelmää. (5) Olisi tehtävä uusi komission päätös tämän tuoteryhmän erityisistä ekologisista arviointiperusteista, jotka ovat voimassa neljän vuoden ajan. (6) On tarkoituksenmukaista, että tällä päätöksellä vahvistetut uudet arviointiperusteet sekä komission päätöksellä 1999/568/EY vahvistetut arviointiperusteet ovat voimassa rinnakkain enintään 12 kuukauden ajan, jotta yrityksillä, joiden tuotteille on myönnetty ympäristömerkki tai jotka ovat hakeneet ympäristömerkkiä ennen tämä päätöksen soveltamisajankohtaa, olisi riittävästi aikaa mukauttaa nämä tuotteet uusien arviointiperusteiden mukaisiksi. (7) Tässä päätöksessä säädetyt toimenpiteet perustuvat asetuksen (EY) N:o 1980/2000 13 artiklalla perustetun Euroopan unionin ympäristömerkintälautakunnan laatimaan myöntämisperusteita koskevaan ehdotukseen. (8) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset, sekä katsoo seuraavaa: ON TEHNYT TÄMÄN PÄÄTÖKSEN:







1 artikla

Saadakseen asetuksen (EY) N:o 1980/2000 mukaisen yhteisön ympäristömerkin lampun on kuuluttava 2 artiklassa määriteltyyn tuoteryhmään ”lamput” ja täytettävä tämän päätöksen liitteessä esitetyt ekologiset arviointiperusteet.

2 artikla

1. Tuoteryhmään ”lamput” kuuluvat:

yksikantaiset lamput: kaikki yleisvalaistukseen käytettävät yksikantaiset lamput, joissa on bajonetti-, kierre- tai nastakanta. Lamppujen on oltava liitettävissä yleiseen sähkönjakeluverkkoon;

kaksikantaiset lamput: kaikki yleisvalaistukseen käytettävät lamput, joissa on kanta molemmissa päissä. Tähän ryhmään kuuluvat pääasiassa kaikki putkimaiset loistelamput. Lamppujen on oltava liitettävissä yleiseen sähkönjakeluverkkoon.

2. Tuoteryhmään eivät kuulu seuraavat lampputyypit: magneettisella kuristimella varustetut pienloistelamput, projektorilamput, valokuvauslamput ja solariumputket.

3 artikla

Hallinnollisia tarkoituksia varten tuoteryhmälle ”lamput” annetaan tunnusnumero ”008”.

4 artikla

Korvataan päätöksen 1999/568/EY 3 artikla seuraavasti:

”3 artikla

Tuoteryhmän määritelmä ja tuoteryhmää koskevat erityiset ekologiset arviointiperusteet ovat voimassa 31 päivään elokuuta 2003.”

.

▼M2

5 artikla

Tuoteryhmän ”lamput” ekologiset arviointiperusteet ja niihin liittyvät arviointi- ja todentamisvaatimukset ovat voimassa 28 päivään helmikuuta 2009 saakka.

▼B

6 artikla

Tämä päätös on osoitettu kaikille jäsenvaltioille.









LIITE

YLEISET PERIAATTEET

Arviointiperusteiden tavoitteet

Näiden perusteiden avulla pyritään erityisesti:

— vähentämään energiankäytöstä ympäristölle aiheutuvia vahinkoja tai vaaroja (ilmaston lämpeneminen, happamoituminen, uusiutumattomien luonnonvarojen ehtyminen) vähentämällä energian kulutusta,

— vähentämään luonnonvarojen käytöstä ympäristölle aiheutuvia vahinkoja ja vaaroja sekä lamppujen valmistuksessa että niiden käsittelyssä/hävittämisessä pidentämällä lamppujen keskimääräistä polttoaikaa,

— vähentämään elohopean käytöstä ympäristölle aiheutuvia vahinkoja tai vaaroja alentamalla elohopean kokonaispäästöjä lamppujen elinkaaren aikana.

Arviointiperusteilla edistetään myös parhaiden toimintatapojen toteuttamista (ympäristön kannalta optimaalinen käyttö) ja lisätään kuluttajien ympäristötietoisuutta. Vaatimukset on asetettu tasolle, joka suosii ympäristömerkin myöntämistä lampuille, joiden tuotannolla on vähäiset ympäristövaikutukset.

Arviointi- ja todentamisvaatimukset

Erityiset arviointi- ja todentamisvaatimukset on esitetty kunkin arviointiperusteen yhteydessä. Testit olisi suoritettava asianmukaisesti hyväksytyissä laboratorioissa tai laboratorioissa, jotka täyttävät EN ISO 17025 -standardissa esitetyt yleiset vaatimukset ja joilla on pätevyys asiaan kuuluvien testien suorittamiseen.

Kun hakijan edellytetään esittävän vakuutuksia, asiakirjoja, analyysejä, testausselosteita tai muita todisteita arviointiperusteiden noudattamisesta hakemusten arvioinnista vastaavalle toimivaltaiselle elimelle, nämä voivat olla peräisin hakijalta ja/tai tämän tavarantoimittajilta ja/tai näiden tavarantoimittajilta jne. aina tarpeen mukaan. Hakemuksen arvioinnista vastaava toimivaltainen elin voi tehdä riippumattomia tarkastuksia.

Hakemusten arvioinnissa ja arviointiperusteiden noudattamisen tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmä EMAsin tai ISO 14001 -standardin noudattamisen. (Huomautus: näiden hallintojärjestelmien soveltaminen ei ole pakollista.)

ARVIOINTIPERUSTEET

1. Energiatehokkuus, polttoaika, valovirran alenemakerroin ja elohopeapitoisuus

Yksikantaisten lamppujen on täytettävä seuraavat vaatimukset:







Yksikantaiset lamput, joissa on kiinteä kuristin (pienloistelamput) Yksikantaiset lamput, joissa ei ole kiinteää kuristinta (nastakantaiset lamput) Energiatehokkuus Luokka A Luokka A tai B Polttoaika yli 10 000 tuntia yli 10 000 tuntia Valovirran alenemakerroin yli 70 % 10 000 tunnin jälkeen yli 80 % 9 000 tunnin jälkeen Keskimääräinen elohopeapitoisuus enintään 4,0 mg enintään 4,0 mg

Yksikantaisten lamppujen on täytettävä seuraavat vaatimukset:







Kaksikantaiset lamput, normaali polttoaika Kaksikantaiset lamput, pitkä polttoaika Energiatehokkuus Luokka A Luokka A Polttoaika yli 12 500 tuntia yli 20 000 tuntia Valovirran alenemakerroin yli 90 % 12 500 tunnin jälkeen yli 90 % 20 000 tunnin jälkeen Keskimääräinen elohopeapitoisuus enintään 5,0 mg enintään 8,0 mg

Huomautus:Energiatehokkuus siten kuin se on määritelty neuvoston direktiivin 92/75/ETY täytäntöönpanemiseksi kotitalouslamppujen energiankulutusmerkinnän osalta 27 päivänä tammikuuta 1998 annetun komission direktiivin 98/11/EY ( 3 ) liitteessä IV.

Arviointi ja todentaminen: Hakijan on esitettävä testausseloste, jossa todetaan, että lampun energiatehokkuus, polttoaika ja valovirran alenemakerroin on määritetty EN 50285 -standardissa mainittuja testausmenetelmiä käyttäen. Selosteessa on ilmoitettava lampun energiatehokkuus, polttoaika ja valovirran alenemakerroin. Jos polttoaikaa koskevaa soveltuvaa koetta ei ole vielä suoritettu, valmistajan pakkauksessa ilmoittama käyttöaika voidaan hyväksyä siihen asti, kunnes kokeen tulos on saatavilla. Kokeen tulos on kuitenkin ilmoitettava 12 kuukauden kuluessa ympäristömerkin hakemisesta.

Hakijan on esitettävä testausseloste, jossa todetaan, että elohopeapitoisuus on mitattu jäljempänä kuvattua menetelmää käyttäen. Selosteessa on ilmoitettava keskimääräinen elohopeapitoisuus, joka on laskettu testaamalla kymmenen lamppua ja poistamalla tämän jälkeen korkein ja alhaisin arvo ja laskemalla jäljelle jääneiden kahdeksan arvon aritmeettinen keskiarvo.

Elohopeapitoisuus testataan seuraavalla menetelmällä. Aluksi purkausputkesta irrotetaan muoviosat ja siihen liitetyt elektroniset osat. Liitäntäjohdot leikataan poikki mahdollisimman läheltä purkausputken lasipintaa. Purkausputki pannaan vetokaappiin ja leikataan palasiksi. Palaset asetetaan sopivankokoiseen lujaan kierrekannelliseen muovipulloon, johon lisätään läpimitaltaan 1 tuuman kokoinen posliinikuula sekä 25 ml erittäin puhdasta väkevöityä typpihappoa (70 %). Pullo suljetaan ja sitä ravistetaan muutama minuutti, jotta purkausputki hajoaa pieniksi paloiksi, ja korkkia löysätään ajoittain paineen muodostumisen välttämiseksi. Pullon sisällön annetaan reagoida 30 minuuttia, jona aikana sisältöä ajoittain sekoitetaan. Tämän jälkeen pullon sisältö suodatetaan haponkestävän suodatinpaperin läpi ja otetaan talteen 100 ml mittapulloon. Sitten pulloon lisätään kaliumdikromaattia niin, että kromin lopullinen konsentraatio on 1 000 ppm. Tämän jälkeen pullo täytetään puhtaalla vedellä. Tehdään vastaavat standardiliuokset elohopeapitoisuuteen 200 ppm asti. Liuokset analysoidaan liekkifotometrisellä atomiabsorptiomenetelmällä 253,7 nm:n aallonpituudella käyttäen taustakorjausta. Saatujen tulosten sekä liuoksen tunnetun tilavuuden perusteella voidaan laskea lampun alkuperäinen elohopeapitoisuus. Toimivaltainen elin voi sopia mukautuksista testimenetelmän yksityiskohtiin, jos ne ovat teknisistä syistä välttämättömiä ja niitä on sovellettava johdonmukaisesti.

2. Sytytys/sammutus

Pienloistelamppujen sytytys/sammutus-syklien lukumäärän on oltava suurempi kuin 20 000.

Arviointi ja todentaminen: Hakijan on esitettävä testausseloste, jossa todetaan, että pienloistelampun sytytys/sammutus-syklien lukumäärä on määritetty käyttäen nopean syklin testiä (0,5 minuuttia sytytettynä ja 4,5 minuuttia sammutettuna) sekä EN 50285 -standardissa mainittuja polttoajan testausmenetelmiä. Selosteessa on ilmoitettava saavutettujen sytytys/sammutus-syklien lukumäärä, kun 50 % testatuista pienloistelampuista täyttää EN 50285 -standardissa mainitut lampun polttoaikaa koskevat vaatimukset.

3. Värintoistoindeksi

Lampun värintoistoindeksin (Ra) on oltava suurempi kuin 80.

Arviointi ja todentaminen: Hakijan on esitettävä testausseloste, jossa todetaan, että lampun värintoistoindeksi on määritetty CIE:n standardissa/julkaisussa 29/2 mainittua testausmenetelmää käyttäen. Selosteessa on ilmoitettava lampun värintoistoindeksi.

4. Palonsuoja-aineet

a) Yli 5 gramman painoiset muoviosat eivät saa sisältää seuraavia palonsuoja-aineita:



Nimi CAS-nro dekabromidifenyyli 13654-09-6 monobromidifenyylieetteri 101-55-3 dibromidifenyylieetteri 2050-47-7 tribromidifenyylieetteri 49690-94-0 tetrabromidifenyylieetteri 40088-47-9 pentabromidifenyylieetteri 32534-81-9 heksabromidifenyylieetteri 36483-60-0 heptabromidifenyylieetteri 68928-80-3 oktabromidifenyylieetteri 32536-52-0 nonabromidifenyylieetteri 63936-56-1 dekabromidifenyylieetteri 1163-19-5 klooriparafiinit, joiden ketjun pituus on 10—13 hiiliatomia ja joiden klooripitoisuus on yli 50 painoprosenttia 85535-84-8

b) Yli 5 gramman painoiset muoviosat eivät saa sisältää sellaisia aineita sisältäviä palonsuoja-aineita tai -yhdisteitä, joihin on liitetty hakemuksen tekoajankohtana jokin seuraavista vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY ( 4 ) ja sen myöhemmissä muutoksissa määritellyistä vaarallisuutta osoittavista lausekkeista (tai jokin niiden yhdistelmä): R45 (aiheuttaa syöpäsairauden vaaraa), R46 (saattaa aiheuttaa periytyviä perimävaurioita), R50 (erittäin myrkyllistä vesieliöille), R51 (myrkyllistä vesieliöille), R52 (haitallista vesieliöille), R53 (voi aiheuttaa pitkäaikaisia haittavaikutuksia vesiympäristössä), R60 (voi heikentää hedelmällisyyttä), R61 (vaarallista sikiöille). Arviointi ja todentaminen: Hakijan on vakuutettava, että tuote on näiden vaatimusten mukainen.

5. Pakkaus

Laminaatteja tai komposiittimuoveja ei saa käyttää.

Yksikantaisten lamppujen kaiken pahvisen pakkausmateriaalin on sisällettävä vähintään 65 painoprosenttia kierrätysmateriaalia.

Kaksikantaisten lamppujen kaiken pahvisen pakkausmateriaalin on sisällettävä vähintään 80 painoprosenttia kierrätysmateriaalia.

Arviointi ja todentaminen: Hakijan on vakuutettava, että tuote on näiden vaatimusten mukainen.

6. Käyttöohjeet

Tuotteen ostajalle on annettava asianmukaiset tiedot, joissa annetaan ohjeita ympäristöä säästävästä käytöstä. Erityisesti on annettava seuraavat tiedot:

a) Pakkauksessa on annettava tietoja (kaaviokuvana tai muuten) tuotteen asianmukaisesta hävittämisestä, mukaan luettuina lainsäädännölliset vaatimukset.

b) Yksikantaiset lamput: lampuissa, jotka eivät toimi valonsäätimien kanssa, on oltava siitä merkintä, ja pakkauksessa on näytettävä pienloistelampun suhteellinen koko ja muoto perinteiseen hehkulamppuun verrattuna.

c) Kaksikantaiset lamput: pakkauksessa on ilmoitettava, että lampun ympäristötehokkuus paranee, kun sitä käytetään suurtaajuisen elektronisen säätölaitteen kanssa.

d) Pakkauksessa on ilmoitettava, että lisätietoja ympäristömerkistä on saatavilla Internetistä osoitteesta http://europa.eu.int/ecolabel. Arviointi ja todentaminen: Hakijan on vakuutettava, että tuote on näiden vaatimusten mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös pakkauksesta.

7. Ympäristömerkissä olevat tiedot

Ympäristömerkin kentässä 2 on oltava seuraava teksti:

”hyvä energiatehokkuus

pitkä polttoaika”

Jos lamppu ei sisällä elohopeaa, tämä voidaan ilmoittaa ympäristömerkin kentässä 2.

Arviointi ja todentaminen: Hakijan on vakuutettava, että tuote on tämän vaatimuksen mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös pakkauksessa ja/tai tuotteessa olevasta ympäristömerkistä.